Аружан Тұрсынханова, 

М.Қозыбаев атындағы СҚУ-дың студенті
Ғылым тілі қашан 
      қазақшаланады?
Тіл мәселесі қоғамның өзекті тақырыбына айналып отыр. Бір түйінді шешім табу қиындап кеткендей. Қай салада болмасын мемлекеттік тілдегі қүжаттамалардан бірқатар қателіктерді байқамау мүмкін емес.
Әсіресе ғылым саласында шикіліктер кездесіп жатады. Бүл жөнінде қазақ тіл білімінің көрнекті маманы Әбдуәли Қайдар ғылым тілі қалыптаса алмаған тілді толыққанды тіл деп айтуға болмайтынын жеткізіп, “ғылым тілі - бүгінде әдеби тіліміздің ең сүбелі саласы, жон арқасы”, - деген пікірін білдірген.
Көптеген зерттеушілер қазақ тілінде ғылымның қалыптасуын XX ғасырдың басынан өрбітеді. Бүл уақытта озық ойлы қазақ зиялыларының шығуы, олардың түрлі салада жазған еңбектері қазақ әдеби тілінің қолданылу аясын барынша арттырды. Сондай-ақ қазақ тілінің сөздік қорында да жүйелену, сөздердің стильдік белгілеріне қарай сұрыпталу үдерісі ерекше қарқынмен жандана бастады. Содан, ғылым тілінің өркендеуі XX ғасырдың бас шенінен өзгеше сипат алды. 1920- 30 жылдары қазақша ғылым тілін қалыптастыруда Әлихан Бөкейханов, Ахмет Байтұрсынов, Халел Досмұхамедов, Мағжан Жұмабаев, Міржақып Дулатов, Жүсіпбек Аймауытов, Сәкен Сейфуллин, Телжан Шонанов, сынды қайраткерлер білім мен ғылымды ана тілде дамытудың негізін қалады. Бірқатар еңбектер жазып, сөз орамдарын қалыптастырып, ғылым тілінің бойын тіктеді.
Осы тұрғыда ұлт ұстазы Ахмет Байтұрсынов: “Жалғыз-ақ біздің мықтап қашатынымыз - жат сөзшілдік. Мәдени жұрттардың тіліндегі әдебиеттерін, ғылым кітаптарын қазақ тіліне аударғанда, пән сөздерінің даярлығына қызықпай, ана тілімізден қарастырып сөз табуымыз керек” - дейді. Ойланып қарасақ, қазіргі таңда университет қабырғасында өткізіліп жатқан пәндердің кейбірі бойынша қазақ тіліндегі әдебиеттер саны жоқтың қасы. Кітапхана табалдырығын тоздырып, ғаламторды шарлап шықсақ та қазақ тілінде оқу материалдарын табуда кедергілерге ұшырап жатамыз. Кейде берілетін дәрісті оқып, жағамызды ұстаймыз. “Соңғы жағдайда, әзірлеушілер бізге ақпарат ұмтылды көрсетіледі ұяшықтар ауқымын анықтауға мүмкіндік береді”, - деген жолдарды кездестіріп жатамыз. Орысшадан тура аударылып, бас-аяғы қисынсыз құрылған деректерді түсіну қиынға соғып жатады. Кітапхана мен ғаламтордан қазақ тіліндегі ре- сурстарды таба алмағандықтан, пәнді меңгеру үшін орысша жазылған еңбектермен жұмыс істеу қажеттілігі туындайды. Орыс тіліндегі еңбекпен танысып, оны өзімізге ыңғайлы жүйеде қазақ тіліне аударып, түсінік қалыптастыру үшін аз уақыт кетпейді. Осындай қателер, әсіресе жаңадан енгізілген пәндерде өршіп тұр. Осы тұрғыда қазақ тіл білімінің көрнекті маманы Әбдуәли Қайдар: “Мемлекеттік тілде ғылым дамымай, мемлекеттік тіл де дамымайды. Тілді аудармамен дамыта алмаймыз”, - дейді. Сөзінің жаны бар. Қатеге толы аударма жұмыстарымен әрі қарай жүре берсек, тіліміздің шұрайынан айырылып қаламыз. Әрі ғылым саласындағы тіл олқылықтары студент жастардың орыс тіліне көп назар аударып, бейімделуіне әсер етіп отыр.
Ауызекі сөйлеудегі дүбәралық та шалақазақтардың қатарын қалыңдатты. Мәселен, “сабақ уже бітіп қалды ма?”, “почти жетіп түр”, “общягада тұрам”, “крышам бар”, “читалкада отырмын”, “потеря болып жүр ғой мынау” деген сияқты сөз байламдары жасөспірімдер мен студенттер арасында кең тараған. Не орыстың, не қазақтың тілі емес, қойыртпақ. Бұл - сауатсыздықтың белгісі. Оны сән көріп жүретіндер де аз емес. Тіпті паразит сөздерді қосып сөйлемесең бөтенсініп қарайтындар да бар. Күнделікті өмірдегі қазақшамыз осындай болса, ғылым тілі ақсап тұрғанын айтудың өзі артық шығар.
Оқу-ғылым саласын мемлекеттік тілге бейімдей алмай жатқанымыздыңөзі ауызекі сөйлеуімізге әсерін тигізіп отыр ма деген ой туындайды. “Орысша оқығандар орыс сөзінің жүйесіне дағдыланып үйренген, ноғайша оқығандар ноғай сөзінің жүйесіне дағдыланып үйренген. Қазақ сөздерін алып, орыс я ноғай жүйесімен тізсе, әрине, ол нағыз қазақша болып шықпайды. Сондай кемшілік болмас үшін әр жұрт баласын әуелінде өз тілінде оқы- тып, өз тілінде жазу-сызу үйретіп, өз тілінің жүйесін білдіріп, жолын танытып, балалар әбден дағдыланғаннан кейін басқаша оқыта бастайды. Біз де тіліміз бұзылмай сақталуын тілесек, өзгелерше әуелі ана тілімізбен оқытып, сонан соң басқаша оқытуға тиіспіз”, - деген Ахмет Байтұрсынұлының сөзінің мән-мағынасы зор.
Бүгінгі білім беру жүйесі бойынша бала мектепке дейінгі білім беру ұйымдарынан бастап қазақ тілімен қатар орыс және ағылшын тілдерін үйренеді. Тілі енді ғана былдырлап шығып келе жатқан бүлдіршін үш тілді қалай меңгермек? Өз ана тілінде сөйлеп, құмары қанғанша сусындамаған бала үшін бүл қиынға соғады. Қауіп үш тілді меңгеруде емес, ана тіліне деген басымдықтың болмауынан туындайды.
Статистикалық деректерге сүйенсек, ғылым саласының әрбір түрінде кемінде 5000-нан астам термин бар, орта есеппен 10-15 мыңға дейін жетеді екен. Ал еліміз тәуелсіздік алғаннан бері тек 20-30 мыңдай термин бекітілген көрінеді. Осыған қарап ғылымның қазақ тілінде дамуы кешеуілдеп жатқанын аңғарамыз. Бәлкім сондықтан үл- қыздарын өзге тілді білім ошақтарына беріп жатқан ата-аналардың саны артқан болар.
// Қызылжар нұры.- 2023.- 26 мамыр.
